جمهور باشقانی رجب طیب اردوغان "قوزیی قیبریس تورک جمهوریتی (KKTC) بایراغی‌نین قورورلا دالغالانماسی اوچون ایستنیلن هر جهدی گؤسترجییک" دئدی.
اردوغان 15 نوامبر قوزیی قیبریس تورک جمهوریتی‌نین قورولوشونون 36-جی ایلدؤنومو موناسیبتیله وئردیگی آچیقلامادا قوزیی قیبریس تورک جمهوریتی‌نین موستقیل‌لیگی اوچون شهید اولان‌لاری رحمتله یاد ائده‌رک، قوروجو پرزیدنت مرحوم رئوف دنکتاش باشدا اولماقلا، 36 ایلدیر قوزیی قیبریس تورک جمهوریتی‌نین اینکیشافیندا، بو گون‌لره گلیب چیخماسیندا امگی اولان‌لاری میننتدارلیقلا یاد ائتدیگینی بیلدیردی.
حاضردا قیبریس تورکونون اوزرینده آزادجا یاشادیغی تورپاق‌لارین بوتون تضییق و تهدید‌لره باخمایا‌راق موجاهید و مهمتجیک‌لرین چیگین-جیگینه گؤستردیگی داستان کیمی مقاومتین اثری اولدوغونو وورغولایان اردوغان "قیبریس تورکو قارداش‌لاریم بؤیوک موباریزه‌لر و فداکارلیق‌لارلا قوردوغو دؤولتینی، دموکراسی و ایقتیصادیاتدا قازاندیغی اوغورلا گوجلندیریب. آنجاق آدادا عدالت‌لی، دایمی و داوام ائتدیریله بیله‌جک بیر سیاسی حلین اولماسی اوچون اورتایا قویدوغو جهدلرین تأسف کی، قیبریس-ین گونئی ینده جاوابی اولمامیش‌دیر. قیبریس روم طرفی آدانی قیبریس تورک خالقی ایله سیاسی برابرلیک اساسیندا بؤلوشمک ایستمیر، بونونلا یاناشی حل یول‌لاری اوچون مانعه‌لر تؤره‌دیر" دئییب.
"خصوصیله قیبریس تورک‌لری‌نین دوغو آغ دنیزینده آشکارلانان هیدروکربن قایناق لارینا دایر حاق‌لاری‌نین غصب ائدیلمه‌سینه اصلا ایجازه وئرمیجییک. تاریخی و موقاویله‌لره اساس‌لانان مسئولیت‌لریمیز چرچیوه‌سینده قوزیی قیبریس تورک جمهوریتی بایراغی‌نین قورودا اولدوغو کیمی دنیزلرده ده گؤک لرده قورورلا دالغالانماسی اوچون الیمیزدن گلن جهدی گؤسترجییک" دئیه پرزیدنت اردوغان قئید ائدیب.
